**Petale de vis**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto

Care și cine-a râs, a scris

Despre petalele de vis

Și toți la toți au arătat

Cum se visează-adevărat.

Am vrut și eu să scriu hazliu

S-arăt că-s mare bragagiu,

M-am dezumflat însă încet

Ca să rămân un biet poet.

Înflori privirea-mi toată

De ajunse până-n zare

Parcă-n întuneric cată

Vremurile viitoare.

Jos pământu-n beznă nu e

Despărțit de raze-n spații,

Sufletul deci mi se suie

Însetat prin constelații.

Uluit culege stele

Făurindu-le-n buchete

Și pășește printre ele

Călător pe îndelete.

Calea Robilor o trece

Din petale de privire,

Iar gândirile buiece

Cred că-s în nemărginire.

Pot să stau așa o noapte

Încântat ca de-o baladă,

Dar visări vor mai departe

Peste zare să se vadă.

Clipe de entuziasme

Treapădă pe lângă vise

Și îmi cresc petale-n basme

Care încă nu-s înscrise.

Altă lume se deschide

Cu un infinit de taine

Fără pizme și obide,

Cu-altă vorbă, cu-alte haine.

Alte ceruri și avânturi

Care nu se mai repetă,

Oceane și pământuri,

Noi cuvinte pe paletă.

Ia-ți culorile pe-alese

Plăsmuind neasemuite

Zugrăveli neînțelese,

Dar în inimă-ndrăgite.

Tot creez - un boț de glie -

Ineditul de imagini...

„ Doamne, știi o veșnicie. -

Înflorirea-mi are margini?!”

Victor Bragagiu